जाखड़ बोले- मान के लिए ट्रैफिक बंद करने पर मजदूर मरा; जालंधर में डोली मुख्यमंत्री की नांव
Punjab Weather Forecast; Flood Alerts | Bhakhra Dam Water Level Rescue Operations  पंजाब में अभी बाढ़ से राहत नहीं मिली है। बाढ़ का असर सरहदी गांवों तक पहुंच गया है। लेकिन इसी बीच हिमाचल में दोबारा से बारिश के आसार बन रहे हैं।
भाजपा के प्रदेश अध्यक्ष सुनील जाखड़ ने अब सरकार पर गंभीर आरोप लगाया है। सुनील जाखड़ ने ट्वीट कर कहा कि CM भगवंत मान के फोटो शूट के लिए ट्रैफिक ब्लॉक करने की वजह से जालंधर में शाहकोट के लोहियां में एक गरीब मजदूर की जान चली गई। उसे इलाज नहीं मिल सका। उन्होंने CM भगवंत मान को पूछा कि इसके लिए कौन जिम्मेदार है। जाखड़ ने मृतक मजदूर की फोटो भी जारी की है।
इस पर आम आदमी पार्टी के प्रवक्ता मालविंदर सिंह कंग ने कहा कि सुनील जाखड़ राजनीति कर रहे हैं। पंजाब का फंड केंद्र के पास रुका हुआ है, तब वह कुछ नहीं बोलते और ऐसे मौके पर सियासत कर रहे हैं।
वहीं जालंधर के लोहिया में जायजा लेने पहुंचे CM भगवंत मान जिस नांव में सवार थे, वह अचानक बीच पानी में डोलने लग गई। पानी की लहरों के साथ वह एक तरफ ज्यादा झुक गई तो शोर मच गया। हालांकि बाद में सीएम दूसरे कोने पर जाकर लोगों से मिले। इस दौरान उनके साथ सांसद सुशील रिंकू और राज्यसभा सदस्य संत बलवीर सिंह सीचेवाल भी सवार थे।
दोपहर को CM भगवंत मान भी फिरोजपुर पहुंचे। जहां वह खुद बाढ़ के पानी में उतरे, लोगों से गले मिले, बोट में इलाके का दौरा भी किया।
वहीं CM मान ने अकाली दल के प्रधान सुखबीर बादल पर भी पलटवार किया। सुखबीर ने कहा था कि सरकार को तजुर्बा नहीं है। इस पर मान ने कहा कि पंजाब की बर्बाद इन्हीं तजुर्बेकारों ने की है।
बाढ़ के प्रकोप को देखते हुए पंजाब में सरकारी दफ्तरों का टाइम बदल दिया गया है। अब पंजाब सरकार से जुड़े पंजाब और चंडीगढ़ स्थित दफ्तर सुबह 9 से शाम 5 बजे तक खुलेंगे। पहले यह टाइमिंग सुबह साढ़े 7 बजे से दोपहर 2 बजे तक थी। चीफ सेक्रेटरी अनुराग वर्मा ने इस बारे में आदेश जारी कर दिए हैं। राज्य के 14 जिले अभी भी बाढ़ से ग्रस्त हैं।
इस बार पंजाब में स्पेशल गिरदावरी करवाई जाएगी। जिसमें सिर्फ जमीन ही नहीं, घरों के नुकसान, मवेशियों के नुकसान को भी दर्ज किया जाएगा। उसी अनुसार परिवारों को मुआवजा मिलेगा। यह गिरदावरी घर-घर में की जाएगी।
इसी बीच मौसम विभाग ने पंजाब के 2 जिलों में बारिश का अलर्ट दे दिया है। बठिंडा और मानसा में अगले तीन घंटों में बारिश का अलर्ट है। बारिश के साथ यहां 30 से 40 KM/प्रति घंटे की रफ्तार से हवाएं भी चलेंगी।
वहीं, हिमाचल में दोबारा से बारिश के आसार बन रहे हैं। अगर यह बारिश सामान्य रही तो सब काबू में रहेगा। अगर बारिश एक बार फिर बे-काबू हुई तो हालात हिमाचल के साथ-साथ एक बार फिर पंजाब में भी खराब हो सकते हैं।
DGP ने कहा- स्थिति अंडर कंट्रोल 
पंजाब के डीजीपी गौरव यादव ने बाढ़ की स्थिति पर संदेश देते हुए लोगों को शांत रहने के लिए कहा है। डीजीपी गौरव यादव ने बताया कि पंजाब में स्थिति अब कंट्रोल में है। मुख्यमंत्री भगवंत मान खुद पंजाब के दौरे पर हैं और रेस्क्यू ऑपरेशन पर नजर रखे हुए हैं। बीते दिन उन्होंने घग्घर नदी के किनारे बसे गांवों का दौरा किया था और आज वह फिरोजपुर व जालंधर में पहुंचे हैं। NDRF और आर्मी के साथ को-ऑर्डिनेंस के लिए एक कमेटी का भी गठन किया गया है और मुख्यमंत्री खुद पूरे रेस्क्यू ऑपरेशन की रिपोर्ट ले रहे हैं।
देखें पंजाब में बाढ़ के हालात- 
भाखड़ा बांध में लगातार बढ़ रहा पानी का लेवल
वीरवार भाखड़ा बांध में पानी का स्तर 1631.18 फीट तक पहुंच गया। बीते दिनों के मुकाबले यह काफी तेजी से बढ़ रहा है, जो चिंता का विषय है। भाखड़ा बांध प्रबंधन की तरफ से मिली जानकारी के अनुसार डैम की अत्याधिक स्टोरेज कैपेसिटी 1680 फीट है, लेकिन 1645 फीट पर फ्लड गेट खोल दिए जाते हैं।
अगर पानी का लेवल 1645 के पार पहुंच गया तो स्थिति व पानी की इनपुट को देखते हुए गेट खोलने पड़ सकते हैं। जिसका सीधा असर पंजाब पर होगा।
ब्यास व रावी खतरे से काफी नीचे
माझा के लिए यह अच्छी खबर है कि यहां की प्रमुख नदियां ब्यास व रावी में अभी पानी का स्तर काफी कम है। अमृतसर डीसी ने बताया कि रावी में इस समय 27 हजार क्यूसेक पानी, जबकि ब्यास में 24 हजार क्यूसेक पानी बह रहा है। यह दोनों ही नदियां आसानी से 3 लाख क्यूसेक पानी बर्दाश्त कर सकती हैं।
अगर आने वाले दिनों में पहाड़ों से इस तरफ पानी आता भी है तो यह जन-जीवन पर अधिक नुकसान नहीं करेंगी।
पाकिस्तान में भी बाढ़ की मार
बाढ़ ने सिर्फ भारत की सीमा में बसे पंजाब में ही नहीं, पाकिस्तान स्थित पंजाब में भी तबाही मचाई है। पाक स्थित पंजाब प्रांत के कसूर व नारोवाल जिलों में बाढ़ की काफी अधिक मार देखने को मिल रही है।इन इलाकों में 7 हजार के करीब लोग बाढ़ से प्रभावित हुए हैं। पाकिस्तान की रेस्क्यू टीमों ने 1122 लोगों को नारोवाल व कसूर इलाकों से रेस्क्यू करवाया है।